Offentliggørelse af enhedsdokument med ændringer som følge af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 3/08)

Kommissionen har godkendt denne ansøgning om en mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring offentliggøres i Kommissionens DOOR-database.

ENHEDSDOKUMENT

»Cotechino Modena«

EU-nr.: PGI-IT-01500-AM01 — 20.4.2018

BOB ( ) BGB ( X )

1. Betegnelse

»Cotechino Modena«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Cotechino Modena« med cylindrisk form, kogt, har ved overgangen til frit forbrug følgende organoleptiske, kemiske og fysisk-kemiske egenskaber:

Organoleptiske kendetegn:

Konsistens: produktet skal let kunne skæres i skiver, som ikke går i stykker.

Udseende efter udskæring: skiven er kompakt og med ensartet partikelstørrelse.

Skivens farve: rosa til rød, ikke ensartet.

Smag: typisk smag.

Farsens kemiske og fysisk-kemiske egenskaber:

Samlet proteinindhold: mindst 17 %

Forholdet fedt/protein: maks. 1,9

Forholdet kollagen/protein: maks. 0,5

Forhold vand/protein: maks. 2,7

3.3. Foder (kun for produkter af animalsk oprindelse) og råvarer (kun for forarbejdede produkter)

»Cotechino Modena« består af en blanding af svinekød fra tværstribede muskler, spæk, svær, salt, peberkorn og/eller stødt peber. Følgende bestanddele kan også anvendes: vin, vand i overensstemmelse med god industriel anvendelse, naturlige aromastoffer, krydderier og aromaplanter, sukker og/eller dekstrose og/eller fruktose, natriumnitrit og/eller kaliumnitrit i en maksimumsdosis på 140 ppm), ascorbinsyre og dets natriumsalt. Røgaromaer er ikke tilladt. Blandingen stoppes i naturlige eller kunstige tarme.

3.4. Specifikke etaper af produktionen, som skal finde sted i det afgrænsede geografiske område

Fremstillingen af »Cotechino Modena« omfatter følgende trin: tilberedelse af råvarerne, hakning, blanding, påfyldning, og derefter tørring for produkter, der markedsføres i fersk tilstand, eller en eventuel forudgående tilberedning og varmebehandling for produkter, der markedsføres tilberedt.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

»Cotechino Modena« markedsføres hele. Friske produkter markedsføres i løst mål eller emballeret, tilberedte produkter markedsføres i hensigtsmæssigt plomberet emballage. Emballeringen må udelukkende finde sted i det afgrænsede produktionsområde, der beskrives i punkt 4.

3.6. Særlige regler for mærkning af det produkt, som betegnelsen henviser til

Navnet på den beskyttede geografiske betegnelse »Cotechino Modena« skal fremgå af etiketten med tydelige og uudslettelige bogstaver, som klart adskiller sig fra alle betegnelser skrevet på etiketten, og det skal efterfølges direkte af udtrykket »Beskyttet geografisk betegnelse« og/eller forkortelsen »BGB«. Der må ikke anføres andre oplysninger end de udtrykkeligt foreskrevne. Anvendelse af angivelser, der henviser til navne, handelsnavne eller private varemærker er tilladt, når blot de ikke indeholder nogen anprisninger eller kan vildlede forbrugerne.

4. Kort angivelse af det geografiske områdes afgrænsning

»Cotechino Modena« fremstilles i det traditionelle produktionsområde, som geografisk omfatter alle følgende italienske provinsers områder: Modena, Ferrara, Ravenna, Rimini, Forlì-Cesena, Bologna, Reggio Emilia, Parma, Piacenza, Cremona, Lodi, Pavia, Milano, Monza-Brianza, Varese, Como, Lecco, Bergamo, Brescia, Mantova, Verona og Rovigo.

5. Tilknytning til det geografiske område

»Cotechino Modena« har sit ry takket være den geografiske oprindelse for det sted, hvor den traditionelt fremstilles. »Cotechino Modena« er forgænger for Zampone og alle pølsevarer, der indeholder svinesvær, med oprindelse i Modena, og som siden er produceret i andre regioner i det nordlige Italien, hvor de korrekte regler for fremstillingen af disse produkter af rent svinekød er blevet overbragt og udbredt. Lige siden epoken med hertugdømmet Milano har »codeghin« været berømt i hele Padania. Den opfindsomhed og de tekniske færdigheder, der er videregivet fra generation til generation med respekt for traditionen, og som udgør et vigtigt element i dette produkt, afhænger selv nu til dags i høj grad af miljømæssige og menneskelige faktorer.

Produktets geografisk betingede kvaliteter afhænger af de naturgivne og menneskelige faktorer i produktionsområdet. Miljøforholdene i det afgrænsede område kan tilskrives de typiske klimaforhold i det nordlige og centrale Italien. Betydningen af tilknytningen til det traditionelle produktionsområde kommer til udtryk ved den tekniske ekspertise i forarbejdningsvirksomhederne, idet arbejdstagere i tidens løb har specialiseret sig og dermed gjort det muligt at videreføre procedurerne for forarbejdningen af produktet med trofast respekt for traditionen. I modsætning til den almindelige cotechino skal BGB'en »Cotechino Modena« fremstilles efter en langt mere stringent proces som følge af den metode, der i århundreder har været benyttet i det afgrænsede geografiske område. Alle traditionerne og de miljømæssige karakteristika har en tæt tilknytning til den socioøkonomiske udvikling, som kendetegner produktionsområdet, og dermed også giver det helt særlige egenskaber.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning).

De italienske myndigheder har indledt den nationale indsigelsesprocedure ved at offentliggøre forslaget om ændring af BGB'en »Cotechino Modena« i Gazzetta Ufficiale, den italienske statstidende, nr. 47 af 26. februar 2018.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

(1) EUT L 179 af 19.6.2014, s. 17.